Bejaarde Alzheimerlyer glo in oord verkragArgieffoto “Waar is die menslikheid?” wil ŉ vrou van Pretoria weet nadat haar bejaarde ma na bewering in ŉ Suid-Kaapse versorgingsoord verkrag is, maar sy dit eers twee weke later deur ŉ vriend moes uitvind. Die 44-jarige vrou is die jongste dogter van die slagoffer. Sy sê ŉ familievriend het haar ma (76), ŉ Alzheimerlyer, na bewering op 9 en 10 September in haar kamer in ŉ oord op Mosselbaai verkrag. Tussen die beweerde verkragtings en 28 September, toe ŉ vriend haar ŉ foto gestuur het van die plaaslike koerant se voorblad met haar ma se storie daarop, het sy die oord se matrone per e-pos op 12 September gevra en telefonies op 28 September of alles in die haak is met haar ma. “Sy het twee keer vir my gelieg,” vertel die ontstelde vrou. Sy beweer toe sy die bestuurder van die oord genader het om uit te vind waarom hulle haar nie van ŉ hospitaalondersoek waarvoor haar ma geneem is die aand van 11 September, ingelig het nie, het hy haar glo oor die telefoon verskree en gesê hulle skakel net met een persoon oor ŉ inwoner se welstand, in dié geval met die bejaarde se seun wat volmag het oor sy ma se sake. “Ek verstaan hul sakebeginsel dat hulle net met een mens praat, maar ek woon ver van my ma af. Het hulle enige medemenslikheid?” wil die vrou weet. “Alles word net eenvoudig onder die mat gevee.” Die vermeende verkragter, ŉ 65-jarige vriend van die familie wat in dieselfde kerk op Hartenbos is as waar die 76-jarige slagoffer se man jare lank pastoor was, het reeds in die hof verskyn en is op borgtog vrygelaat. Die slagoffer se ander dogter het vertel die oord se bestuur het op beeldmateriaal van die kamera in haar ma se kamer gesien wat gebeur het. Die beskuldigde beweer glo die slagoffer het tot seksuele omgang ingestem en dat hy nie geweet het sy het Alzheimersiekte nie, al is dit reeds in 2009 by haar gediagnoseer. Hy het Vrydag aan die Sondagkoerant Rapport gesê: “Ek het alles in die hande van die Here gelos; dit voor sy voete neergelê. My vrou is 100% agter my, ook die kerk en my vriende.” Die saak is uitgestel hangende ŉ neurologiese verslag van die slagoffer om vas te stel hoe gevorderd haar toestand is, maar sy kon blykbaar eers in Desember ŉ afspraak by ŉ neuroloog kry. “My ma se waardigheid is aangetas,” sê die slagoffer se dogter. “Hoe gaan dit in die toekoms verhoed word dat dit met ander pasiënte gebeur?” Die oord se bestuurder het Woensdag by navraag aan Maroela Media gesê die doel van sekuriteitskameras by die versorgingsoord is om as afskrikmiddel te dien. Hy meen “dis onmoontlik om dit dag en nag te monitor”. Hy beskuldig die slagoffer se jongste dogter daarvan dat sy “sielkundige probleme” het en dat haar ouer broer en suster “niks met haar te doen wil hê nie”. “Ek kan geensins reageer op enigiets wat sy sê nie.” Die bestuurder het Maroela Media met regstappe gedreig “as my besigheid enigsins skade aangedoen gaan word”. Kapt. Malcolm Pojie, Suid-Kaapse polisiewoordvoerder, het bevestig die beskuldigde het reeds in die hof verskyn op aanklag van verkragting. Die saak is tot Desember uitgestel. ** Die aanvanklike berig is gewysig nadat Maroela Media ook met ander familielede van die beweerde slagoffer gepraat het.